Igor sai alguse 6. septembril Aafrika rannikult ookeanile liikunud atmosfäärihäiritusest ja see organiseerus kuni 8. septembril muutus troopiliseks tormiks Igor. Pärast 9. septembri ajutist nõrgenemist algas 10. septembril uus tugevnemine ja 11. septembril muutus Igor orkaaniks. Järgnes plahvatuslik tugevnemine ja juba 12. septembril toimus tugevuses hüpe 2. kategoorialt 4. kategooriale ehk silma ümbruses saavutasid tuuled tugevuse 210-249 km/h (58-69 m/s). Järgmistel päevadel  hakkas Igor tugevus ja intensiivsus (õhurõhk) fluktueeruma silmaseina vahetustsüklite tõttu. Esimese tsükli ajal siiski säilis 4. kategooria tugevus ja seejärel toimus kiire tugevnemine ning Igorist sai käesoleva Atlandi orkaanihooaja kõige tugevam ja kõige intensiivsem orkaan, kus tuulte tugevus ulatus 250 km/h ning õhurõhk langes 925 hPa-ni, mis tähendab, et Igor jõudis peaaegu 5. kategooriani. Need väärtused on saadud kaudsel teel, st hinnatud satelliidipiltide abil.